Wenke vir maatskaplike werkers om persoonlike veiligheid tydens tuisbesoeke te verbeter - Solidariteit GildesSolidariteit Gildes Wenke vir maatskaplike werkers om persoonlike veiligheid tydens tuisbesoeke te verbeter - Solidariteit Gildes
Tuis / Maatskaplike Werkers / Wenke vir maatskaplike werkers om persoonlike veiligheid tydens tuisbesoeke te verbeter
Maatskaplike werkers help mense om baie persoonlike uitdagings en psigologiese probleme te bowe te kom. Alhoewel 'n loopbaan in maatskaplike werk baie bevredigend kan wees, word maatskaplike werkers dikwels deur die gevaar van geweld gekonfronteer.
Die Sentrum vir Siektebeheer en -Voorkoming (CDC) rapporteer dat van die 20 790 werkers wat in 2018 traumatiese geweld in die werkplek ervaar het, 73% in gesondheidsorg- en maatskaplikebystandrolle gewerk het.
Die meeste van die maatskaplike werker se kontak met kliënte is "in die veld", wat tipies beteken om tuisbesoeke te doen.
'n Maatskaplike werker kan baie persoonlike veiligheidsrisiko's in die gesig staar wanneer 'n kliënt tuis besoek word. Om van hierdie risiko's bewus te wees, is die eerste stap in die bou van 'n veiligheidstrategie. Maatskaplike werkers kan die volgende beskermingsmaatreëls toepas om hulle persoonlike veiligheid te verhoog wanneer hulle in die veld werk:
Voorbereiding vir die tuisbesoek
Raak vertroud met die woonbuurt van die huis wat jy van voornemens is om te besoek. Voordat jy vir jou afspraak arriveer, gebruik Google Maps om die area te leer ken, insluitend die ligging van die naaste polisiestasie.
Bevriend beamptes by plaaslike polisiestasies en stel hulle in kennis wanneer jy 'n tuisbesoek gaan bring aan kliënte wat onvoorspelbaar is of wat 'n geskiedenis van geweld het.
Gee jou toesighouer duidelike inligting oor waar jy sal wees. Wees spesifiek oor wanneer jy daar sal arriveer sowel as die beplande lengte van jou besoek.
Maak seker jou voertuig is in 'n goeie werkende toestand en dat die brandstoftenk vol is.
Maak seker dat jou selfoonbattery ten volle gelaai is. Sleutel jou toesighouer se nommer vooraf in as 'n spoednommer-opsie. Wees voorbereid met kodes of frases wat jou toesighouer en kollegas attent sal maak op 'n noodgeval of 'n gevaarlike situasie.
Gebruik 'n mobielefoontoepassing, soos BSafe, wat 'n SOS-boodskap deur aanraking of jou stem aktiveer en wat jou ligging en lewendige GPS-opsporings insluit. Registreer en stel die toep vooraf in werking om jouself te vergewis van die funksies.
Indien jy 'n besonder onveilige area of gevaarlike huishouding besoek, gebruik 'n "buddy"-stelsel en vra 'n kollega om jou te vergesel.
Trek gepas aan met die minimum juweliersware.
Hou 'n eerstehulptassie in jou motor.
Indien gepas, verseker dat kliënte weet wanneer jy sal aankom om te verhoed dat hulle verras of verskrik is.
By die woning
Met jou aankoms moet jy jouself voorstel, identifikasie voorsien en spesifiek wees oor die doel van jou besoek. Sê byvoorbeeld iets soos die volgende: "Ons het 'n oproep ontvang van iemand wat besorg is oor julle kinders. Ek wil dit graag met julle bespreek."
Wanneer jy in die huis is, let op die uitleg van die huis en identifiseer uitgange, sou dit vir jou nodig wees om die vertrek en die huis vinnig te verlaat. Vra wie woon nog in die huis en waar hulle hulle bevind.
Wees bedag op troeteldiere. As hulle slagoffers van geweld, mishandeling of verwaarlosing is, mag hulle aggressief en gevaarlik wees.
Wees hartlik en aangenaam, maak dit duidelik dat jy daar is om te help maar dat jy ook op gesag daar is. Neem omgewingsfaktore waar, hou jou oë oop vir enige moontlike wapens of versteurings.
Kliënte onder enorme druk en met traumatiese ervarings mag nie altyd redelik reageer nie. Bly kalm, toon empatie en luister aandagtig. Stel hulle gerus dat om emosie te wys gesond is en dat hulle kwaad mag wees of mag huil. Noem egter ook dat jy hulle nie kan help as hulle emosies buite beheer raak nie.
Toon grasie onder druk. Vra hulle om hulle kant van die storie te verduidelik sonder om hulle te korrigeer of deur te begin stry. Vra oop-eindevrae wat hulle toelaat om hulle perspektiewe te stel.
Hou 'n veilige afstand. In 'n hoogspanningsituasie word die ruimte tussen twee mense wat verskil kleiner. Deur ruimte te skep beskerm jy nie net jouself nie, maar maak jy dit ook meer moontlik om eskalasie te vermy.
Vertrou jou instinkte wanneer gevaarligte begin flikker. Wees bewus van die kliënte se liggaamstaal. Beplan wat jy sal sê as jy ongemaklik voel en jouself onmiddellik moet verskoon.
Dra 'n nie-dodelike toestel, soos pepersproei, aan jou liggaam. Maak seker jy weet hoe om dit te hanteer en in werking te stel. Die gebruik van 'n nie-dodelike selfverdedigingstoestel moet slegs plaasvind in ongekende noodgevalle waar daar geen manier is waarop jy uit 'n potensieel dodelike situasie kan ontsnap nie.
Ohio University: https://onlinemasters.ohio.edu/blog/social-workers-safety/
Brescia University: https://www.brescia.edu/2019/03/personal-safety-for-social-workers/
Social Work Today: https://www.socialworktoday.com/archive/092116p14.shtml
The New Social Worker: https://www.socialworker.com/feature-articles/practice/Tips_for_Making_Home_Visits_in_Child_Welfare/
California State University: https://scholarworks.lib.csusb.edu/cgi/viewcontent.cgi?article=1561&context=etd